ועדת הכספים, כנסת 18, פרוטוקול מספר 1053, 2012-03-20 12:00

משה גפני: שלום, אני פותח את הישיבה בנושא שינוים בתקציב לשנת 2012.

משה גפני: מספר פנייה לוועדה 24–25.

משה גפני: אני מבקש להגיד לחברי הוועדה שנעלתי את הישיבה בשבוע שעבר לאחר ששאלתי את החשב – מה התפקיד שלך, אני אדע בסוף?

משה גפני: אתה לא השר.

דוד שטיינמץ: ממונה על התקציבים וגם המפקח על המחירים במשרד.

דוד שטיינמץ: זה תפקיד חדש במשרד התמ"ת.

משה גפני: היתה פה העברה של משרד התמ"ת, התחלנו לדון בעניין הזה ואישרנו אפילו, והגשתי רביזיה ונעלתי מיד את הישיבה.

משה גפני: למה הגשתי רביזיה?

משה גפני: דיברנו על זה בוועדה, גם היו לנו דיונים עם משרד התמ"ת.

משה גפני: בתקציב ההתאמות ביקשתי ממשרד האוצר להכניס את הנושא של עידוד התעסוקה, ובסעיף ההתאמות נכנסו 100 מיליון שקלים.

משה גפני: בין יתר ההישגים שהצגתי בפני הוועדה, אחרי שקיבלתי ביקורת מהאופוזיציה על הצורה של הקיצוצים הרוחביים - - -

יעקב אדרי: מהקואליציה או מהאופוזיציה?

משה גפני: מהאופוזיציה.

משה גפני: הקואליציה הצביעה בעד, היתה פה בקשה של ראש הממשלה בגלל הגדר בסיני, והגיע אליי מכתב גם מהיועץ המשפטי לכנסת.

משה גפני: בסדר.

משה גפני: אבל אמרתי: בין יתר הדברים, גם צריך לראות את היעד.

משה גפני: יש פה את הכסף של המים, הכסף של ניצולי השואה והכסף של עידוד התעסוקה – 100 מיליון שקל.

משה גפני: יפה.

משה גפני: בישיבה אני שואל את הממונה על המחירים, מר שטיינמץ, למה אני מקבל תלונות כל הזמן שלא מעבירים כסף?

משה גפני: אז הוא אומר לי: הם הכניסו את זה לרזרבה.

משה גפני: זה הוציא אותי מדעתי.

משה גפני: למה?

משה גפני: בגלל שזה שגונבים אותי – זה בסדר.

פניה קירשנבאום: הם קודם כול יעכבו את ההוצאה, אחר כך הם יעבירו טיפ-טיפה, אחר כך יישאר כסף - - - וישתמשו במה שהם רוצים.

משה גפני: הבנת מה שהם עשו?

משה גפני: הם לקחו את הכסף הזה – כאילו עבדו עלי.

פניה קירשנבאום: למה כאילו?

פניה קירשנבאום: למחוק מהפרוטוקול – זה לא כאילו.

משה גפני: אז עצרתי, ולא הייתי מקיים את הישיבה הזו.

משה גפני: אם זה המצב – אז בסדר.

משה גפני: אם איש הישר בעיניו יעשה, אנחנו כמו רפובליקת בננות, כל פקיד הוא מלך – בסדר.

משה גפני: אז למה אני צריך לשקר את חברי הוועדה?

משה גפני: בבקשה, מר שטייניץ.

דוד שטיינמץ: בעקבות אותה ישיבה פניתי לאוצר והאוצר שיחרר את זה מרזרבה והכול בסדר.

משה גפני: ה-100 מיליון שוחררו.

דוד שטיינמץ: 100 מיליון שוחרר, זה בסעיף התקציבי וכבר התחלנו להוציא על זה.

יעקב אדרי: זאת אומרת, אם לא היינו תופסים את זה - - -

משה גפני: היית מחכה, מגיע לפורים הבא והיו אומרים לך: זה ברזרבה.

משה גפני: אני מאוד מודה לך שאמרת לנו את זה.

יעקב אדרי: היית מודע לזה?

דוד שטיינמץ: אני לא הייתי מודע.

יעקב אדרי: אתם צריכים להציג לנו - - -

משה גפני: זה לא הוא, זה האוצר.

יעקב אדרי: הבנתי, אבל הוא יודע את זה.

פניה קירשנבאום: יושב ראש הוועדה, אנחנו היום נמצאים בסוף מרץ, שבוע אחרון של מושב החורף.

פניה קירשנבאום: אפשר לספור על יד אחת את כל ההעברות התקציביות שעברו פה.

פניה קירשנבאום: זאת אומרת, אנחנו יוצאים לחופשת פסח וחוזרים בתחילת מאי.

פניה קירשנבאום: זה אומר שרוב הכספים והמשרדים שהכסף היה אמור לעבור אליהם – לא תקציב שוטף, אבל כל ההעברות – לא יתקיימו עד חודש מאי.

משה גפני: מה פתאום?

משה גפני: בשבוע הבא יש העברות.

משה גפני: כל שבוע יש.

פניה קירשנבאום: אתה ממשיך לשבת כל שבוע?

פניה קירשנבאום: כי אני לא נמצאת.

משה גפני: לא משנה.

משה גפני: אני רוצה לעשות ישיבה כל יום שלישי, להוציא את חול המועד.

משה גפני: הוועדה חייבת לעבוד.

משה גפני: אלא אם כן יהיו דברים דחופים, אז נודיע שלושה ימים מראש.

משה גפני: טמיר אמר לי שבשבוע הבא, ביום שלישי, יש פריימריס בקדימה, אז לא נעשה את זה ביום שלישי אלא ביום רביעי בשבוע הבא.

משה גפני: אבל ככה אני רוצה ביום שלישי.

משה גפני: יהיו העברות כל שבוע, ועדת הכספים לא יכולה לא לשבת.

פניה קירשנבאום: גם אם כך, שלושה חודשים שהכספים לא עברו - - -

משה גפני: אני מסכים אתך.

משה גפני: את רוצה שאמלא את כל הטענות נגד זה?

משה גפני: אני יכול להביא לך מכאן ועד להודעה חדשה.

משה גפני: צריך לעמוד על המשמר, זה הכול.

משה גפני: אני מסיר את הרביזיה על ההעברה שהיתה על המועצה לצרכנות וכל מה שנלווה, לאחר שהודעת שהכסף עבר.

משה גפני: אגיד לך מה שקורה, הבעיה היא שאנחנו פשוט מאבדים את האמינות.

משה גפני: מה שאומרים לנו אנחנו צריכים לבדוק אחרי זה.

משה גפני: זאת ועדה שתפקידה לפקח על המשרדים.

משה גפני: אם מה שאומרים מתברר שעובדים עלינו, אז נצטרך להפעיל עוד אלף חיישנים.

יעקב אדרי: גם הם מאבדים את האמינות שלהם.

משה גפני: אמרתי: הם מאבדים את האמינות.

דוד שטיינמץ: אנחנו?

משה גפני: משרד התמ"ת?

משה גפני: הראשון.

משה גפני: לא במקרה הזה, במקרים אחרים.

יעקב אדרי: הנציג שלך היה פה בפעם האחרונה, נכון?

דוד שטיינמץ: אני הייתי.

יעקב אדרי: אתה לא ידעת שמשרד האוצר מכניס לרזרבה?

משה גפני: לא, הוא לא ידע.

יעקב אדרי: אני מוכרח להגיד לך, יש לי אמון מלא - - -

משה גפני: יעקב, זה לא המקרה.

משה גפני: לא, לא.

דוד שטיינמץ: אני יכול להסביר לך למה.

משה גפני: תסביר, בבקשה.

דוד שטיינמץ: אנחנו אמורים לקבל תקציבים ממסלול תעסוקה.

דוד שטיינמץ: הנושא של ה-100 מיליון שהם שמו שם, לא הייתי מודע לזה כי הם שמו שם כחלק מהתחשיבים שלהם, עם המקורות והשימושים.

משה גפני: שום תחשיבים, זו דרישה שלי.

דוד שטיינמץ: זה שהם שמו שם, אני אפילו לא הייתי מודע.

דוד שטיינמץ: רק שזה עלה ראיתי שזה ברזרבה.

דוד שטיינמץ: שאלתי אז אמרו לי: אין תקציב.

דוד שטיינמץ: הסתכלתי וראיתי שבאמת, אכן הם שמו את זה בסעיף ליד אבל ברזרבה.

משה גפני: טוב, אני מודה לך אדוני.

משה גפני: זאת אומרת טוב שנלחמנו נגד האוצר.

דוד שטיינמץ: קיצרתם תהליך.

משה גפני: קיצרתי את התהליך.

יעקב אדרי: טוב שאתה ערני, הרב גפני.

דוד שטיינמץ: נכון.

דוד שטיינמץ: אמרתי את זה, שכל הכבוד לערנות שלך, מר גפני.

דוד שטיינמץ: בגללך ההליכים קוצרו.

משה גפני: תודה רבה, ביטלתי את הרביזיה.

משה גפני: פניה 24–25, משרד הפנים.

עמית סדן: הפנייה נועדה לתקצב ,1,922,000 שקלים לפיקוח הארצי על הבחירות ברשויות המקומיות, בהתאם לסיכום בין משרד האוצר למשרד הפנים.

משה גפני: אין בחירות ברשויות המקומיות.

עמית סדן: אין בחירות, אבל זה תקציב שיצא משם ונדרש להחזיר אותו, אז המשרד - - -

משה גפני: לְמה?

משה גפני: מה עושים עם זה עכשיו, בזמן שאין בחירות?

עמית סדן: יש היערכויות שוטפות שעושים עם זה.

משה גפני: הבנתי.

משה גפני: מה זה 40 מיליון?

עמית סדן: זה סכום שמתווסף לרזרבת שר הפנים לסיוע לרשויות המקומיות, בהתאם לסיכום בין המשרדים.

פניה קירשנבאום: ומה עושים עם הרזרבה הזאת אחר כך?

פניה קירשנבאום: אנחנו רוצים לדעת מי מקבל את הכסף הזה מתוך הרזרבה אחר כך.

פניה קירשנבאום: מה הרשימה של הרשויות?

פניה קירשנבאום: לאילו פרויקטים?

עמית סדן: לא לפרויקטים.

עמית סדן: יש מענקי איזון לרשויות מקומיות, שהן פועלות על-פי נוסחת גדיש.

ציון פיניאן: זה בסדר.

ציון פיניאן: אנחנו צריכים רק את הרשימה.

פניה קירשנבאום: זה 40 מיליון שהולך לתוספת למענקי איזון?

עמית סדן: גדיש פועל על-פי קריטריונים מסוימים, ולא כל הרשויות נופלות בקריטריונים האלה.

עמית סדן: יש רשויות עם צרכים מיוחדים.

עמית סדן: לשר יש רזרבת שר, שאתה הוא נותן למקרים ייחודיים שהקריטריונים היבשים לא נתנו להם מענה.

פניה קירשנבאום: אני רוצה לראות באמת אם זה תואם את מה שאתה אומר.

פניה קירשנבאום: אני רוצה לראות רשימה.

עמית סדן: את זה אפשר יהיה לקבל ממשרד הפנים.

משה גפני: מה שאלת?

פניה קירשנבאום: נוסחת גדיש לא מכסה את כל הרשויות.

משה גפני: זה לא מענקי איזון.

עמית סדן: זה לא שזה לא מכסה, הקריטריונים היבשים - - -

פניה קירשנבאום: אומר מה שהבנתי, שהוא יסביר עוד פעם.

פניה קירשנבאום: הוא אומר שמכיוון שזה לא נותן מענה לכל הרשויות אז יוצרים רזרבה של השר, והרזרבה שלו מכסה את אותם חורים.

פניה קירשנבאום: אז אני רוצה לראות איפה עושים תיקוני עיוותים.

משה גפני: אתה יכול לתת לה רשימה?

משה גפני: מבקש גם חבר הכנסת פיניאן.

עמית סדן: אני יכול להעביר ממשרד הפנים.

עמית סדן: אין לי כרגע אתי, אבקש ממשרד הפנים להעביר.

משה גפני: אתם רוצים להצביע ולהגיש רביזיה או שלא להצביע?

ציון פיניאן: לא, בלי רביזיה.

ציון פיניאן: לפני החג צריך לתת כספים לרשויות.

פניה קירשנבאום: הוא לא נותן עדיין כספים לרשויות כי אין פה העברות.

פניה קירשנבאום: הוא בינתיים שם את זה ברזרבה אצלו.

עמית סדן: זה רזרבת שר הפנים.

עמית סדן: זו לא רזרבה שאי-אפשר להשתמש בה, זו רזרבה שמנוצלת.

פניה קירשנבאום: זו לא בעיה.

פניה קירשנבאום: הוא יכול לחזור למשרד, תוך שעתיים הוא יכול להביא את הרשימה ואפשר להצביע ולעשות רביזיה.

משה גפני: לא חשוב מה שתחליטו – אני מקבל.

משה גפני: יש רזרבת שר שהצטמצמה.

משה גפני: רזרבת השר מיועדת, אם משתמשים אתה כמו שצריך, לדברים חיוביים.

משה גפני: יש רשויות שבהן חסר כסף.

משה גפני: אז טיפלתי מול רזרבת השר בשדרות, שהיתה הפחתה גדולה.

ציון פיניאן: יש גם הרבה רשויות מהמגזר שמקבלות.

משה גפני: כן.

משה גפני: אין ויכוח לגבי העניין הזה.

משה גפני: את אומרת, ובצדק – גם אני רוצה לראות – בסופו של דבר אנחנו צריכים לפקח על זה, רוצים לדעת היכן השר מתכוון לעשות את התיקונים.

משה גפני: העיקרון הוא נכון, המציאות הזאת מחויבת בתקציב הזה.

משה גפני: השאלה האם אנחנו מצביעים, האם את רוצה לעשות רביזיה?

פניה קירשנבאום: אתם יכולים להצביע, אני אבקש רביזיה.

פניה קירשנבאום: הוא יחזור למשרד, יביא תשובה.

משה גפני: אבל את הרשימה תביא לכולנו, אנחנו כולנו רוצים לראות.

עמית סדן: אעביר לוועדה.

טמיר כהן: אנחנו נפיץ.

משה גפני: מי בעד אישור הפניה?

משה גפני: מי נגד?

משה גפני: בעד – רוב

משה גפני: הפניות נתקבלו.

משה גפני: תודה הפניות אושרו.

פניה קירשנבאום: אני מבקשת רביזיה.

משה גפני: יש רביזיה של חברת הכנסת פאינה קירשנבאום.

משה גפני: פניות 62–63, משרד התיירות.

משה גפני: אין רפרנט.

משה גפני: פנייה 64 – ממשל זמין.

משה גפני: אין רפרנט.

משה גפני: פניות מס' 66–67, משרד התקשורת.

אליאן רובנוביץ: מדובר בהסכם תקציבי 2011–2012, תוספות תקציב ותקנים.

אליאן רובנוביץ: למעשה מדובר בכיסוי גירעונות.

משה גפני: מה זה 11 תקנים?

משה גפני: תקנים של משרד התקשורת?

אליאן רובנוביץ: כן.

משה גפני: אז מה זה המועצה לשידורי כבלים ולוויין?

אליאן רובנוביץ: זה חלק ממשרד התקשורת, המועצה היא אגף במשרד התקשורת.

משה גפני: מה עושים התקנים האלה?

אליאן רובנוביץ: הם מכסים את הגירעון.

אליאן רובנוביץ: אנשים עובדים אבל אין תקנים, אז הם מכסים.

משה גפני: במה הם עובדים?

אליאן רובנוביץ: זה עובדים של המועצה.

אליאן רובנוביץ: יש שם כלכלנים, יש שם - - -

יעקב אדרי: זה של ניצן חן?

אליאן רובנוביץ: ניצן חן, בדיוק.

משה גפני: מי בעד אישור הפניות?

משה גפני: מי נגד?

משה גפני: בעד – רוב

משה גפני: הפניות נתקבלו.

משה גפני: תודה הפניות אושרו.

משה גפני: פנייה מס' 68, משרד הרווחה – נזקקים לקראת חג הפסח.

משה גפני: בבקשה.

גיא הרמתי: מדובר בפנייה שנועדה למגן מסגרות רווחה באזור קו העימות ולסייע לנזקקים לקראת חג הפסח.

משה גפני: מה זה לסייע לנזקקים לקראת חג הפסח?

גיא הרמתי: זו תכנית של 5 מיליון שקלים, בשביל חבילות מזון, בשביל תיאום לצורך קבלת חבילות.

משה גפני: היה צריך להיות 10 מיליון.

משה גפני: איך נותנים את זה?

משה גפני: תסביר לי את ההליך.

גיא הרמתי: אני לא יודע איך הם נותנים את זה.

גיא הרמתי: אני יודע שזו תקנה שמיועדת - - -

ציון פיניאן: אני יודע שזה 10 מיליון.

ציון פיניאן: כנראה שהמשרד אפשר לעצמו 5 מיליון בצד והוא מחלק 5 מיליון.

ציון פיניאן: אגיש רביזיה.

גיא הרמתי: אני יודע שקיים כסף בתקציב היום וזו תוספת של 5 מיליון.

משה גפני: אנחנו רוצים יותר פרטים.

משה גפני: יש לי בקשה: תצא, תתקשר למשרד.

משה גפני: אנחנו רוצים לאשר את זה לקראת חג הפסח, אבל אנחנו צריכים יותר פרטים.

משה גפני: מה שחבר הכנסת ציון פיניאן שואל: איך זה נעשה?

משה גפני: כמה כל אחד מאלה שנזקקים לזה מקבל?

משה גפני: תוכל לברר פרטים?

משה גפני: יש לך עוד העברה כאן?

גיא הרמתי: כן, יש לי עוד העברות.

משה גפני: לא נסיים עד שלא תסיים את החלק הזה.

יעקב אדרי: השנה החליטו לתת את זה בתלושים, דרך הלשכות לרווחה.

פניה קירשנבאום: אבל גם התלושים עולים כסף.

יעקב אדרי: זה כסף.

משה גפני: נחזור לזה.

משה גפני: פנייה מס' 70, בבקשה.

גיא הרמתי: הפנייה נועדה לתמיכות של משרד החקלאות, תמיכות בגנים בוטניים, במרכזי פיתוח ופיתוח מערכות מים.

משה גפני: מה זה תמיכות בגנים בוטניים?

משה גפני: יש הרבה גנים בוטניים.

גיא הרמתי: לא הרבה.

גיא הרמתי: זה 7 מיליון שקלים.

משה גפני: כמה גנים בוטניים יש?

גיא הרמתי: אני לא יודע כמה גנים בוטניים יש.

משה גפני: אז תברר את זה.

משה גפני: אנחנו צריכים פרטים.

יעקב אדרי: אגב, בכל פעם אנחנו מעלים את ההערה הזאת.

יעקב אדרי: באים לא מוכנים ורוצים שנאשר.

משה גפני: באים לא מוכנים, זה לא בסדר.

משה גפני: תברר את זה.

משה גפני: פניות 71–72, גם כן משרד החקלאות.

גיא הרמתי: אני יכול להסביר את 72.

טמיר כהן: לא, זה ביחד.

משה גפני: מה זה 71?

משה גפני: או שתביאו את הרפרנט או שתחלקו את הפנייה.

משה גפני: אתה לא יכול להסביר חלק מהפנייה.

פניה קירשנבאום: יש פה כסף של הנפגעים מאסונות טבע.

פניה קירשנבאום: זה חקלאים שמאוד סובלים.

משה גפני: פאינה, אני בעד.

משה גפני: תגיד שיבוא רפרנט שיסביר את זה.

פניה קירשנבאום: אפשר לזמן לפה רפרנט?

משה גפני: כן, אנחנו פה.

פניה קירשנבאום: זה ביזיון שאנחנו יושבים ואין רפרנט.

יעקב אדרי: ההתייחסות שלהם היא ממש – תאשרו וזהו.

משה גפני: איך הם מנצלים את זה?

משה גפני: הם מנצלים את זה בגלל מה שפאינה אומרת, שיש פה דברים שהם מאוד חשובים, שאנחנו מעוניינים בזה.

פניה קירשנבאום: ועכשיו מה?

פניה קירשנבאום: יושבים חקלאים, מחכים לפיצוי.

פניה קירשנבאום: אין להם ממה לחיות כי זה הכול מהכסף שלהם.

פניה קירשנבאום: אלה לא אכפת להם, כנראה, מה קורה.

משה גפני: אכפת להם כן, אבל הם לא מביאים מידע.

יעקב אדרי: או שנאשר את זה עם רביזיה.

משה גפני: לא, לא, לא היה תקדים כזה.

ציון פיניאן: אם אפשר, להפריד בין שתי הפניות.

משה גפני: אי-אפשר, הם צריכים להפריד ולהביא פנייה אחרת.

פניה קירשנבאום: אבל אתה יודע מי מחבר את זה.

משה גפני: אני יודע.

גיא הרמתי: הרב גפני, אם אפשר לגבי הפנייה הקודמת.

גיא הרמתי: 71 זה המקור של 50 מיליון שקלים שמועברים למשרד החקלאות.

גיא הרמתי: ההעברה היא לצורך מימוש החוק של נפגעי אסונות טבע – לתמיכה בחקלאים – ולמינהל המחקר החקלאי ולפעולות ניקוז.

משה גפני: טוב.

משה גפני: עכשיו אני שואל אותך מה זה 11,761,000 לגנים בוטניים.

משה גפני: כמה גנים בוטניים יש?

גיא הרמתי: את זה אני צריך לברר.

פניה קירשנבאום: זו הפנייה הקודמת, לא זאת.

פניה קירשנבאום: הוא מדבר על 71–72 וגנים בוטניים זו פנייה מס' 70.

משה גפני: סליחה, נכון.

משה גפני: את צודקת.

משה גפני: מי בעד אישור פניות 71–72?

משה גפני: הצבעה בעד – פה אחד נגד – אין הפניות נתקבלו.

משה גפני: הפניות אושרו.

ציון פיניאן: רביזיה.

משה גפני: חבר הכנסת ציון פיניאן מגיש רביזיה.

יעקב אדרי: גם שלי.

משה גפני: וגם יעקב אדרי.

משה גפני: פניות מס' 74–75.

אנסטסיה סורקינה: הפנייה נועדה לתקצוב 5 מיליון שקלים במזומן וגם בהרשאה להתחייב לתקציב הפיתוח של שירות בתי-הסוהר לטובת המשך מימון פרויקט מיחשוב ופיתוח מערכות מידע.

משה גפני: מרכב"ה וממשל זמין?

אנסטסיה סורקינה: כן.

אנסטסיה סורקינה: הם עובדים על מערכות מידע שלהם ומערכות הפעלה.

משה גפני: מי בעד אישור הפניות?

משה גפני: מי נגד?

משה גפני: הצבעה בעד – פה אחד נגד – אין הפניות נתקבלו.

משה גפני: הפניות אושרו.

משה גפני: אנחנו עוברים לפניות 76–77, משרד הקליטה.

אופיר להב: מדובר בפנייה שמיישמת הסכם עם משרד האוצר לגבי תוספת למשרד הקליטה לנושאים שונים בכל התחומים.

יעקב אדרי: האם לתוכנית האתיופית יש תוספת או קיצוץ?

אופיר להב: מה זה התוכנית האתיופית?

טמיר כהן: היתה תוכנית חומש.

אופיר להב: לתוכנית החומש אין תוספת.

אופיר להב: תוכנית החומש מתוקצבת לפי החלטת ממשלה.

יעקב אדרי: לא היה בה קיצוץ?

אופיר להב: היה בה קיצוץ לפי הפלאט שהושת עלינו על-ידי - - -

יעקב אדרי: אז למה לא מוסיפים עכשיו, בתוספת הזו?

אופיר להב: כי זה הפלאט.

אופיר להב: אנחנו עובדים לפי תוכנית עבודה, התוספות שאנחנו נותנים פה הן לתוכניות שיש בהן הרבה יוצאי אתיופיה.

אופיר להב: לדוגמה, יש פה תוספת למינהל הסטודנטים, שאמנם לא כתוב עליה "יוצאי אתיופיה", והרבה אנשים חושבים שרק איפה שכתוב בשם התקנה "יוצאי אתיופיה" מיועדת להם, אבל זה לא נכון להסתכל על זה ככה.

אופיר להב: אלה תקנות שהוספנו בנוסף, אבל מה עם תוכניות קיימות שהקיצוצים הרוחביים הורגים אותן לאט לאט?

אופיר להב: במינהל הסטודנטים שליש מהסטודנטים הם יוצאי אתיופיה; 95% מהמשתמשים במלגות קיום לסטודנטים עולים הם יוצאי אתיופיה, ושם אנחנו מוסיפים עכשיו 7 מיליון שקלים.

אופיר להב: אנחנו מוסיפים כסף לכל נושא המיחשוב, כי אנחנו ממחשבים את הטיפול במוקדי קליטה של עולי אתיופיה.

אופיר להב: אתה רואה את זה פה בתקנה שנקראת "מיחשוב", אבל לנו הרבה יותר קל להכניס את זה בתקנות שקשורות לכולם.

יעקב אדרי: לפי הדברים שלך, כל התוספות הן לעולי אתיופיה.

יעקב אדרי: ככה זה יוצא.

אופיר להב: לא, לא הכול, אבל הרבה מאוד.

יעקב אדרי: בסדר, שכנעת אותי.

אופיר להב: אני עובד משרד הקליטה.

יעקב אדרי: אני הייתי שר הקליטה, בסדר.

אופיר להב: אני אומר את זה מהצד שלי.

משה גפני: אתה עובד במשרד הקליטה?

אופיר להב: אני מנהל אגף התקציבים של משרד הקליטה.

משה גפני: התוכנית של משרד הקליטה להחזרת תושבים חוזרים.

אופיר להב: יש פה 4 מיליון שקלים שאנחנו מתקצבים לטובת פידיון ביטוח בריאות.

אופיר להב: זה יישום החלטת ממשלה, שתושב חוזר שמגיע מקבל עד 9,700 שקל החזר, אם הוא נשאר פה אחרי שנה, של פידיון ביטוח הבריאות מול הביטוח הלאומי.

אופיר להב: אנחנו מממנים את זה, בהתאם להחלטת הממשלה.

משה גפני: הבנתי.

משה גפני: ואם הוא אברך והוא יורד שרוצים להחזיר אותו, הוא מקבל את זה?

פניה קירשנבאום: אותו דבר.

אופיר להב: אבדוק, אבל אין לי מה לבדוק בעצם, כי זה נוהל שמדבר על כל אדם שירד מהארץ לתקופה שהיא מעל חמש שנים וחזר.

משה גפני: תקרא את התקנות.

אופיר להב: אני יכול לבדוק.

אופיר להב: הסכום שאני שם פה הוא בתקנה כללית, שנקראת פידיון - - -

משה גפני: טוב.

משה גפני: רציתי לדבר עם השרה אתמול, אבל בסוף לא יכולתי כי היה לי בלגן עם משהו אחר.

משה גפני: מי בעד אישור הפניות?

משה גפני: מי נגד?

משה גפני: הצבעה בעד – פה אחד נגד – אין הפניות נתקבלו.

משה גפני: הפניות אושרו.

משה גפני: אני מגיש רביזיה.

פניה קירשנבאום: מה אתה רוצה?

פניה קירשנבאום: יש הבדל בין תושב חוזר לבין - - -?

משה גפני: יש, יש תקנות שם.

משה גפני: רציתי אתמול לדבר אתה אבל היה לי בלגן, אז היא כבר הלכה.

אופיר להב: הרב גפני, הקצוב פה הוא בכל מקרה לתקנה - - -

משה גפני: בסדר, אני אסיר את הרביזיה, אני פשוט רוצה - - - תקנות 79–80.

דוד שטיינמץ: מדובר פה בתוספות תקציב לנושאים הבאים, בהתאם לסיכום שיש לנו עם האוצר: כ-55 מיליון שקלים לתפעול המשרד - - -

משה גפני: כמה?

דוד שטיינמץ: 55 מיליון.

דוד שטיינמץ: בבסיס יש לנו אגורות.

משה גפני: מוסיפים לכם 55 מיליון לתפעול המשרד?

דוד שטיינמץ: אני יכול להגיד לך אפילו למה, יש לי פה פירוט.

משה גפני: כמה יש לכם בבסיס?

יעקב אדרי: 100,000 שקל.

דוד שטיינמץ: לתפעול המשרד, שאני צריך שם 30 מיליון, אני מתבייש להגיד לך מה יש לי בבסיס התקציב.

משה גפני: אל תתבייש, תגיד את האמת.

יעקב אדרי: תגיד לנו, שגם אנחנו נתבייש.

דוד שטיינמץ: בהתאם לכך הם הוסיפו לנו תקציב מחוץ לתקציב הזה.

דוד שטיינמץ: למה הסכמתי?

דוד שטיינמץ: כי התקציב - - -

משה גפני: רק רגע, מר שטיינמץ.

משה גפני: אני כל הזמן לומד על משרד האוצר, אני מבקש לשמוע.

משה גפני: כמה יש לך בבסיס על תפעול המשרד לשנת 2012?

דוד שטיינמץ: תפעול, אחזקה וחנייה – 581,000 שקל.

משה גפני: יפה.

משה גפני: ככה מפעילים את משרד התמ"ת.

דוד שטיינמץ: בגלל זה תוספות התקציב שלנו - - -

משה גפני: כשאנחנו אישרנו את תקציב המדינה זה מה שאישרנו לכם.

משה גפני: האמת היא שהאופוזיציה צדקה כשהיא הצביעה נגד.

משה גפני: מה, עושים צחוק?

דוד שטיינמץ: אז אסביר לך.

משה גפני: זה גם לחודש אחד לא מספיק.

דוד שטיינמץ: כשאוחד המשרד, שהיה משרד העבודה והרווחה, בהתאם לסיכומים האלה התברר שיש צורך לתת 100 מיליון שקל תוספת לתפעול המשרד.

דוד שטיינמץ: היתה אפשרות להכניס את זה לבסיס.

דוד שטיינמץ: אמרתי לא להכניס לבסיס, כי ברגע שאני מכניס לבסיס יחולו עליו הפלאטים.

דוד שטיינמץ: אם הייתי מכניס את זה אז היה - - -

ציון פיניאן: זו רק מנה ראשונה.

משה גפני: זה לא מספיק לחודש.

דוד שטיינמץ: זה לחצי השנה הראשונה, נכון.

דוד שטיינמץ: את ה-100 מיליון לא הכנסתי לבסיס מפני שאם הייתי מכניס לבסיס היו על זה הקיצוצים הפלאטים.

דוד שטיינמץ: כרגע זה מחוץ לבסיס ואז אני מקבל את זה.

יעקב אדרי: זה תרגיל חשבונאי.

ציון פיניאן: זה כולל שכר?

משה גפני: כנראה.

משה גפני: תגיד לי מה זה התפעול.

משה גפני: מה למשל?

דוד שטיינמץ: יש תפעול, אחזקה וחנייה.

דוד שטיינמץ: זה לא שכר.

ציון פיניאן: שכר זה פי כמה.

דוד שטיינמץ: שכר זה סעיפים אחרים.

דוד שטיינמץ: הרב גפני, יש פה גם תוספת של 10 מיליון שקלים מעבר לזה, לעידוד רכישת תוצרת הארץ.

דוד שטיינמץ: זה סיכום שיש לנו עם האוצר.

דוד שטיינמץ: הסעיף הזה לא מתוקצב.

דוד שטיינמץ: אנחנו מקבלים 10 מיליון שקל מדי שנה לנושא של עידוד תוצרת כחול-לבן.

דוד שטיינמץ: יש לנו עוד 7 מיליון שקלים לתפעול מרכז ההשקעות.

ציון פיניאן: מה עם מרכז ההשקעות?

ציון פיניאן: הוא היה צריך להעביר 1 מיליון שקל למפעל בחצור.

יעקב אדרי: בדיוק על זה אני רוצה להגיש רביזיה.

יעקב אדרי: אני רוצה את הרשימה של כל אלה שקיבלו, שנדע בדיוק.

משה גפני: מה עם "פרי גליל"?

דוד שטיינמץ: זה מסתדר במסגרת התקציב שאנחנו מקבלים עכשיו ממרכז ההשקעות.

דוד שטיינמץ: הוא לא פה, הוא בשינוי אחר שיש פה.

משה גפני: של היום?

דוד שטיינמץ: כן.

יעקב אדרי: יש בחוק עידוד השקעות הון?

יעקב אדרי: אני רוצה לראות לאן זה הולך.

דוד שטיינמץ: כן.

דוד שטיינמץ: פה זה עוד לא עידוד השקעות.

משה גפני: מי בעד אישור הפניות?

משה גפני: מי נגד?

משה גפני: הצבעה בעד – פה אחד נגד – אין הפניות נתקבלו.

משה גפני: תודה.

ציון פיניאן: אני מגיש רביזיה.

ציון פיניאן: היו צריכים לתת לי תשובה לפני שלושה שבועות על מה שדיברתי אתך.

ציון פיניאן: אם שלחתם, אני מבטל את הרביזיה תוך חצי שעה.

משה גפני: פניות 81–82, רווחה.

גיא הרמתי: מדובר בתקצוב תוכניות רווחה שונות, ביניהן פרויקט עידוד תעסוקה במגזר הערבי, נופשונים במעונות למפגרים וחוסים בפנימיות.

משה גפני: מי בעד אישור הפניות?

משה גפני: מי נגד?

משה גפני: הצבעה בעד – פה אחד נגד – אין הפניות נתקבלו.

משה גפני: הפניות אושרו.

משה גפני: פניה מס' 83, תמ"ת.

דוד שטיינמץ: פה מדובר בתוספת של 30 מיליון שקל.

משה גפני: 32 מיליון.

דוד שטיינמץ: יש פה 32 מיליון שקל להכשרה מקצועית, בהתאם לסיכום בין המשרדים, ועוד 30 מיליון - - -

משה גפני: מי זה המשרדים?

דוד שטיינמץ: בין האוצר לבין משרד התמ"ת.

משה גפני: זאת אומרת, זה בסיכום עם האוצר.

משה גפני: זה לא בין המשרדים.

משה גפני: זה לא שיש עוד משרד שמתפעל את זה.

דוד שטיינמץ: כן.

דוד שטיינמץ: ועוד 30 מיליון שקל להסרת גגות אסבסט ממעונות יום, בהתאם להחלטת הממשלה.

זהבה גלאון: גגות מאסבסט מסרטנים.

משה גפני: מי בעד אישור הפנייה?

משה גפני: מי נגד?

משה גפני: הצבעה בעד – פה אחד נגד – אין הפניות נתקבלו.

משה גפני: הפנייה אושרה.

משה גפני: הנושא של גגות האסבסט ניתן לכולם?

דוד שטיינמץ: ודאי, להסיר את כל גגות האסבסט שיש.

משה גפני: יפה.

משה גפני: זה מאוד חשוב.

משה גפני: פניות 84–85, עידוד השקעות הון.

משה גפני: חבר הכנסת אדרי מחכה לשמוע הסבר.

דוד שטיינמץ: סעיף עידוד השקעות הון בבסיס התקציב הוא אפס.

משה גפני: בעזרת השם, אם נאשר את תקציב 2013 לא נאשר את תקציב משרד התמ"ת.

משה גפני: נגיד לכם: תנהלו משא ומתן עם האוצר שיוסיפו לכם במהלך השנה.

משה גפני: לא צריך בכלל תקציב.

משה גפני: מה זה עידוד השקעות הון אפס, אתה יכול להסביר לי?

משה גפני: עשינו חוק של עידוד השקעות הון.

פניה קירשנבאום: זה בדיוק העניין.

פניה קירשנבאום: ישבנו פה, שרפנו ימים ולילות על החוק, על המפה, על הבסיס ואין שקל לתוכנית הזאת?

ציון פיניאן: חזי צאיג אמר שיש לו מיליארד שקל.

דוד שטיינמץ: תן לי להסביר.

דוד שטיינמץ: הסיכום הוא לא בבסיס.

דוד שטיינמץ: יש לנו סיכום עם האוצר שהם נותנים לנו מדי שנה, בינתיים יש לנו תוספת תקציב ל-2012–2013.

פניה קירשנבאום: אתה אומר שזה אפס.

דוד שטיינמץ: הבסיס הוא אפס, אבל מה שאני טוען שכל התוספת היא תוספת תקציבית שלא בבסיס, וזאת התוספת שהם נותנים לנו לתפעול מענקים, בסכום של 400 מיליון- - -

פניה קירשנבאום: ליישום של החוק אתה אומר.

דוד שטיינמץ: נכון.

דוד שטיינמץ: אני רק אמרתי שזה לא בבסיס, אבל זה ליישום החוק.

דוד שטיינמץ: ודאי.

משה גפני: אני מבקש ללכת אתך סעיף-סעיף.

משה גפני: יש 441.5 מיליון למענקים בחוק עידוד השקעות הון.

משה גפני: למה זה מיועד?

דוד שטיינמץ: לכל המענקים - -

יעקב אדרי: - - שאושרו.

דוד שטיינמץ: שאושרו בעבר וחדשים שיאושרו.

פניה קירשנבאום: זה כולל את כל המסלולים או רק מענקים?

פניה קירשנבאום: זה כולל גם מסלולי תעסוקה?

דוד שטיינמץ: לא, לא.

יעקב אדרי: זה סעיף אחר.

משה גפני: עכשיו תסביר מה זה 51 מיליון למסלולי תעסוקה.

דוד שטיינמץ: אותו דבר.

דוד שטיינמץ: יש מסלול תעסוקה כללי, מסלול תעסוקה לחרדים ומסלול תעסוקה למיעוטים.

דוד שטיינמץ: חיברנו את זה יחד ויש מסלול תעסוקה.

דוד שטיינמץ: בנוסף ל-100 מיליון - - -

משה גפני: אנשים עם מוגבלות גם פה?

דוד שטיינמץ: ודאי.

דוד שטיינמץ: זה התקציב למסלול תעסוקה לכולם.

משה גפני: מה זה ה-51 מיליון?

דוד שטיינמץ: השלמה ל-100 מיליון שאישרת.

ציון פיניאן: הרב גפני, לדעתי הוא אומר שהחרדים ובני המיעוטים הם מוגבלים.

משה גפני: לא, הוא לא אומר.

דוד שטיינמץ: לא, אמרתי כללי.

דוד שטיינמץ: אל תכניס מילים בפי.

ציון פיניאן: סתם אני אומר.

פניה קירשנבאום: אני רוצה לדעת האם במסלול התעסוקה הזה נכנס גם המפעל באשקלון, "טלדור", שהגיש את הבקשה ויש שם 250 עובדים שעומדים להיות מפוטרים אם אתם לא פותרים את הבעיה הזאת.

דוד שטיינמץ: אני מעריך שכן.

פניה קירשנבאום: הם הגישו בקשה לתוספת של 150 עובדים ואז הובטח להם שאם הם ילכו למסלול תעסוקה ייתנו להם את המענק.

דוד שטיינמץ: אז זה בפנים במסגרת - - -

פניה קירשנבאום: אתה יכול להבטיח לי שזה בפנים?

דוד שטיינמץ: כן.

פניה קירשנבאום: אל תגיד לי כן.

פניה קירשנבאום: אגב, זה נרשם בפרוטוקול.

דוד שטיינמץ: בפרוטוקול שיהיה, בבקשה.

משה גפני: מה זה?

משה גפני: לא שמעתי.

פניה קירשנבאום: אתה זוכר שהתלבטנו אם להעלות בוועדת הכספים את מפעל "טלדור", שבזמנו קיבל מענקים.

פניה קירשנבאום: זה מסתיים לו בחודש מרץ והוא הולך להיסגר באשקלון.

משה גפני: שאלת אותו האם זה כלול?

פניה קירשנבאום: המפעל הציע ללכת למסלול נוסף, מסלול תעסוקה, ולקלוט עוד 150 עובדים, לקבל את המענק ולהמשיך לתפעל את המפעל באשקלון.

דוד שטיינמץ: מאה אחוז.

משה גפני: מה מאה אחוז?

דוד שטיינמץ: זה בפנים, במסגרת התקציב.

משה גפני: "טלדור" בפנים?

יעקב אדרי: אנחנו רוצים לראות את הרשימה, זה בדיוק העניין.

פניה קירשנבאום: הוא אומר שכן, ואמרתי שזה לפרוטוקול.

יעקב אדרי: שיבוא חזי צאיג ויגיד לנו.

יעקב אדרי: לדעתי, כל התקציב הזה כבר משועבד.

משה גפני: "טלדור" בפנים?

דוד שטיינמץ: אתה רוצה שאתקשר אליו?

משה גפני: כן, אבל לפני זה תסביר.

משה גפני: 100 בהרשאה להתחייב ו-50 בהוצאה לקרן לעסקים קטנים.

דוד שטיינמץ: זו קרן לעסקים קטנים שהקים האוצר.

משה גפני: כמה כסף יש שם?

דוד שטיינמץ: 100 מיליון שקל.

משה גפני: כמה יש שם לפני שאנחנו מאשרים את זה?

דוד שטיינמץ: אין שם.

דוד שטיינמץ: זו קרן שאין בה כרגע כסף.

דוד שטיינמץ: זה תקציב חדש.

ציון פיניאן: כל הסעיף הזה מתחיל מאפס, כל הנושאים.

משה גפני: 54 מיליון לסוכנות לעסקים קטנים.

דוד שטיינמץ: סוכנות לעסקים קטנים - בבסיס התקציב מתוקצב לנו סכום של 10 מיליון שקלים.

משה גפני: למה זה?

דוד שטיינמץ: כל הנושא של הסוכנות לעסקים קטנים זה עזרה לעסקים קטנים.

משה גפני: 21 מיליון למכון הייצוא?

דוד שטיינמץ: זה בהתאם לסיכום שיש לנו עם האוצר לתקצב אותם ב-40 מיליון שקלים.

דוד שטיינמץ: יש להם בבסיס 19, וזו ההשלמה ל-40.

משה גפני: בסדר.

משה גפני: תוכנית סיוע לחברות ישראליות לחדירה להודו וסין.

דוד שטיינמץ: זה פרויקט חדש שהקמנו עם האוצר.

דוד שטיינמץ: זה ניסיון של המשרד לחדור לשווקי הודו-סין, יש שם כסף שאנחנו שמנו וכסף שהאוצר שם לפרויקט הזה.

משה גפני: מה למשל עושים?

משה גפני: 8 מיליון לתוכנית "עתידים לתעשייה".

דוד שטיינמץ: אם תשימו לב, ה-8 מיליון שקל זה הרשאה להתחייב.

דוד שטיינמץ: בדרך כלל היינו מקבלים מדי שנה שני מיליון שקלים.

דוד שטיינמץ: אלה כספים שמגיעים לסטודנטים.

משה גפני: איפה נמצא "פרי הגליל"?

משה גפני: אתם צריכים להעביר כסף.

דוד שטיינמץ: "פרי הגליל" זה במסגרת התוספת שיש לנו במענקים פה – 440 מיליון שקל.

פניה קירשנבאום: תבדוק לנו אם "פרי הגליל" במענקים ואם "טלדור" - - -

משה גפני: "טלדור" יותר מעניין עכשיו.

דוד שטיינמץ: העניין הוא שהתקציבים הם תקציבים שאנחנו מחכים להם.

משה גפני: שואלת אותך חברת הכנסת פניה קירשנבאום - - -

דוד שטיינמץ: לא, אני אומר באופן כללי.

משה גפני: "טלדור" בפנים?

משה גפני: תאמין לי, אתה לא יכול תשובה עכשיו, כבר יש לי ניסיון.

משה גפני: ואין לי טענה אליך שאתה לא יכול לתת תשובה.

משה גפני: צריך לשאול את האיש שעוסק בעניין הזה האם זה נמצא.

משה גפני: היא שואלת שאלה אחרת – תהיה פגיעה בהרבה עובדים.

יעקב אדרי: ואני מבקש להוסיף שאנחנו מבקשים את כל הרשימה של המפעלים שאושרו.

יעקב אדרי: זה חשוב לנו, כי בזמנו התנהל פה דיון מאוד רציני, אישרנו את זה עם כאבי בטן.

משה גפני: יש בעיה להביא את הרשימה למי הולך הכסף?

דוד שטיינמץ: של המענקים?

דוד שטיינמץ: בסדר.

משה גפני: זו רשימה די גדולה, אבל צריך שהוועדה תדע.

משה גפני: אנחנו צריכים לפקח.

משה גפני: אולי יש מפעל שאנחנו לא רוצים שתיתנו לו?

דוד שטיינמץ: מאידך, מר גפני, אם זה היה בבסיס התקציב, זה היה כבר בבסיס התקציב.

דוד שטיינמץ: אנחנו לא רצינו.

משה גפני: אתה מבקש ממני שלא נאשר את תקציב התמ"ת ל-2013?

דוד שטיינמץ: לא הבנת מה שאני אומר - אנחנו היינו מעדיפים שהכספים היו בבסיס התקציב.

משה גפני: היינו מאשרים את זה בתקציב.

משה גפני: מי בעד אישור ההעברות?

משה גפני: מי נגד?

משה גפני: הצבעה בעד – פה אחד נגד – אין הפניות נתקבלו.

משה גפני: תודה, הפניות אושרו.

משה גפני: חבר הכנסת יעקב אדרי מבקש רביזיה ואנחנו מבקשים את הרשימה.

טמיר כהן: את התשובה תביא לוועדה.

יעקב אדרי: כשהרשימה תגיע אני מסיר מיד את הרביזיה.

משה גפני: בסדר גמור.

משה גפני: פניות 86–88, מענקים ביטחוניים לרשויות ביו"ש - הוצאה לרכישת ערכות חירום.

עמית סדן: ההפניה נועדה לנושאים הבאים: תקצוב של 36 מיליון שקלים בהוצאה למענקים ביטחוניים לרשויות יהודה ושומרון בגין הקפאת הבנייה בהן.

זהבה גלאון: מה זה מענקים ביטחוניים?

עמית סדן: אלה מענקים שניתנים על-ידי משרד הפנים לרשויות באזורים רגישים מבחינה ביטחונית.

משה גפני: זה אלה שהקפיאו להם את הבנייה ועכשיו מפצים אותם?

עמית סדן: נכון.

זהבה גלאון: אבל מה הקפאת הבנייה קשורה למענק ביטחוני?

פניה קירשנבאום: יש החלטת ממשלה לפצות על כל הקפאה, תלוי באיזה שלב הייתה הבנייה.

פניה קירשנבאום: על זה מדובר?

עמית סדן: כן.

ציון פיניאן: הפיצוי הוא לפי התקדמות הבנייה.

משה גפני: קודם כול, אני רוצה להסביר.

משה גפני: גם אני נבהלתי כשהוא אמר את זה בהתחלה.

משה גפני: תסתכלי על הפנייה היטב, לא מה שכתוב.

משה גפני: מהוצאות חירום אזרחיות מורידים 40 מיליון שקלים, מעבירים אותם לרזרבה.

משה גפני: מוציאים אותם מהרזרבה לתוכנית מעבר ברזרבה, לרשויות המקומיות – מענק מיוחד לרשויות, ביטחון ברשויות המקומיות, שזה כסף הפיצוי.

משה גפני: זאת אומרת התהליך הוא מהתוכנית הזאת, שהוא דיבר עליה.

משה גפני: זה לא הנושא הביטחוני, זה נושא של פיצויים לרשויות מקומיות, למקומות שבהם היתה הקפאת בנייה.

משה גפני: זה גם ליחידים או רק לרשויות?

עמית סדן: רק לרשויות מקומיות.

פניה קירשנבאום: ביחידים טיפלה המינהלת.

פניה קירשנבאום: היתה מינהלת לעניין הזה.

משה גפני: אני שואל, כי לא כולם קיבלו את - - -

פניה קירשנבאום: זה מטפל רק במוסדות.

עמית סדן: זה לרשויות מקומיות בלבד, למועצות מקומיות ביהודה ושומרון.

זהבה גלאון: אז למה קוראים לזה מענקים ביטחוניים?

עמית סדן: כי זה ניתן מתוך תקנה של מענקים ביטחוניים, שהיא ייחודית לאזורים שהם בעייתיים ביטחונית.

עמית סדן: המענקים האלה ניתנים בגלל שהיתה הקפאת בנייה וזה פגע להם בהכנסות העצמיות שלהם, אז בשנים האחרונות ניתנה להם תוספת מענקים בגין ההקפאה.

משה גפני: יש עוד שאלות לגבי ההעברה הזאת?

משה גפני: אין.

משה גפני: מי בעד אישור הפניות?

משה גפני: מי נגד?

משה גפני: הצבעה בעד – 3 נגד – 1 הפניות נתקבלו.

משה גפני: תודה, הפניות אושרו.

משה גפני: פניות 89–90.

אנסטסיה סורקינה: הפניה נועדה לביצוע השינויים הבאים בתקציב הוצאות חירום אזרחיות: יש 10,600,000 לתקציב השכר והתפעול של המשרד להגנת העורף, - ל-13 תקני כוח אדם ולאיוש המשרד.

אנסטסיה סורקינה: בנוסף, יש פה שינוי פנימי של העברה של 25 מיליוני שקלים לפיקוד העורף למערך כיבוי האש להצטיידות.

פניה קירשנבאום: אני לא מבינה.

פניה קירשנבאום: מערך כיבוי האש לא הועבר לבט"פ?

אנסטסיה סורקינה: לא, זה מערך כיבוי האש של פיקוד העורף.

אנסטסיה סורקינה: בהחלטת הממשלה מ-2011 הוקצו 50 מיליוני שקלים לשנתיים, 2011–2012.

פניה קירשנבאום: יש כבאות כזאת וכבאות כזאת?

אנסטסיה סורקינה: לא, בשעת חירום יש מילואימניקים של פיקוד העורף שמיועדים לכיבוי אש - - -

משה גפני: כיבוי אש מהאוויר.

אנסטסיה סורקינה: לא, זה כיבוי אש רגיל של מילואימניקים של פיקוד העורף, שבשעת חירום גויסו לטובת מערך הכבאות של פיקוד העורף.

משה גפני: לא הבנתי.

משה גפני: אתם מעבירים 25 מיליון שקל לכיבוי אש מהאוויר.

אנסטסיה סורקינה: התחום נקרא "כיבוי אש מהאוויר", אבל יש שם גם כיבוי אש מהאוויר וגם כיבוי אש רגיל של פיקוד העורף.

משה גפני: איך אני יכול להבין אם כתוב "כיבוי אש מהאוויר"?

אנסטסיה סורקינה: נשנה את השם, כי השם הוא לא מדויק.

משה גפני: מתי אתם עושים שינוי שם?

אנסטסיה סורקינה: כנראה בתקציב 2013.

משה גפני: לא הבנתי מה התשובה שקיבלת, פאינה.

משה גפני: את שאלת אותה שאלה נכונה: הנושא עבר למשרד לביטחון הפנים.

פניה קירשנבאום: היא טוענת שבתקופה רגילה הם תחת בט"פ ובזמן חירום הם עוברים - - -

אנסטסיה סורקינה: לא, הם לא עוברים.

אנסטסיה סורקינה: יש תגבור של מילואימניקים לפיקוד העורף לכבאות.

פניה קירשנבאום: אבל גם עכשיו אני לא מבינה למה זה לא יושב בבט"פ.

משה גפני: זה כמו שאת אומרת שבצבא התקציב של החיילים בסדיר זה משרד הביטחון והמילואים זה המשרד לשירותי דת.

אנסטסיה סורקינה: כיבוי אש של פיקוד העורף יושב בסעיף 16 - - -

משה גפני: אנחנו רוצים להבין.

משה גפני: הרי כל החלטת הממשלה וכל מה שדיברנו כל הזמן זה שתהיה כתובת אחת.

משה גפני: החליטו שזה המשרד לביטחון הפנים, אז זה המשרד לביטחון הפנים.

משה גפני: איך פתאום מגיע לפיקוד העורף כסף לכיבוי?

משה גפני: למה?

אנסטסיה סורקינה: זה בהתאם להחלטת הממשלה.

משה גפני: אז הממשלה, צריך להחליף אותה.

משה גפני: מה זה בהתאם להחלטת הממשלה?

משה גפני: איזו מין תשובה זאת?

אנסטסיה סורקינה: יש בזה גם היגיון.

משה גפני: מה ההיגיון?

משה גפני: את זה אנחנו שואלים.

אנסטסיה סורקינה: יש מערך מילואים בצבא.

אנסטסיה סורקינה: הוחלט שמערך הכיבוי יועבר למשרד לביטחון הפנים, אבל בשעת חירום, כשמערך הכיבוי יצטרך תגבור כלשהו, זה יגיע מהמילואים של פיקוד העורף.

אנסטסיה סורקינה: אלה מילואימניקים שהוכשרו לתת את התגבור הזה למערך הכבאות בשעת חירום.

משה גפני: אבל למה נותנים כסף לפיקוד העורף?

אנסטסיה סורקינה: להכשרת המילואימניקים, להצטיידות, לקניית כבאיות.

משה גפני: אבל כבאיות יש במשרד לביטחון הפנים.

אנסטסיה סורקינה: נכון, וחלק מהכבאיות יהיו גם בפיקוד העורף.

משה גפני: למה קונים כבאיות לפיקוד העורף?

משה גפני: אני מבין שהכשרה - - -

פניה קירשנבאום: למה כבאיות צריכות להיות בפיקוד העורף?

משה גפני: ההכשרה צריכה להיות בפיקוד העורף, את זה אני מבין.

משה גפני: אבל למה הכבאיות צריכות להיות?

משה גפני: הרי הציוד צריך להיות במקום אחד, ותהיינה כבאיות לצורך המילואים בשעת חירום.

פניה קירשנבאום: נקנה כבאיות שיעמדו רק לשעת חירום?

פניה קירשנבאום: נשקיע עכשיו כסף רק לשעת חירום?

אנסטסיה סורקינה: אני יודעת שרוב הכסף הולך להכשרה, אני לא יודעת מה בדיוק הציוד שמתכוונים לקנות וכמה כבאיות מתכוונים לקנות, אם בכלל.

משה גפני: אני לא יכול לאשר ככה.

משה גפני: אנחנו רוצים פירוט.

משה גפני: את לא יודעת – אין לי טענות שאת לא יודעת, רק תבואי עם ידיעה.

משה גפני: אי-אפשר ככה, בסוף יעשו מאתנו צחוק.

משה גפני: אנחנו בעד ההעברה הזאת, אנחנו חושבים שזאת העברה חיונית.

משה גפני: אני מבקש יותר פרטים, אבל פרטים מדויקים, שנדע.

אנסטסיה סורקינה: אבל יש פה גם כסף למשרד להגנת העורף.

אנסטסיה סורקינה: אפשר לאשר את זה ולעשות רביזיה, למשל?

משה גפני: אי-אפשר.

משה גפני: תפרידו את זה.

משה גפני: אתם מעמידים אותנו במצב בלתי אפשרי.

משה גפני: אין אחד מחברי הוועדה שלא תומך במה שהבאת.

משה גפני: אנחנו רוצים פרטים, אנחנו רוצים לדעת.

משה גפני: מה את רוצה, שצבי זרחיה יכתוב שאנחנו לא יודעים כלום?

משה גפני: ובצדק.

אנסטסיה סורקינה: אותה פנייה הועברה גם בשנה שעברה.

אנסטסיה סורקינה: אבדוק מה סטטוס הכסף ולמה הכסף משמש.

משה גפני: תיתני לנו פרטים.

משה גפני: אנחנו תומכים בזה, אין אחד שמביע הסתייגות כלשהי.

משה גפני: זה נכון, צריך את הכבאיות, צריך את ההכשרה וצריך עתודה לעניין של שעת חירום.

משה גפני: הכול ברור.

משה גפני: איך זה מתבצע?

משה גפני: התפקיד שלנו הוא לפקח על עבודת הממשלה, וזה אחד הדברים החיוניים ביותר.

משה גפני: אני רוצה לדעת איך זה עובד, אולי יש לנו השגות על העבודה הזאת.

משה גפני: דבר אחד אל תגידי לנו: החלטת ממשלה.

משה גפני: החלטת הממשלה, צריך לפקח עליה.

אנסטסיה סורקינה: אפשר לנסות לבדוק את זה עכשיו?

משה גפני: בוודאי, אנחנו רוצים לאשר את זה.

משה גפני: אם תבררי עכשיו נאשר עכשיו.

משה גפני: אנחנו רוצים את מלוא הפרטים.

משה גפני: פניות 91–92.

גיא הרמתי: הפנייה נועדה למימוש סל השירותים לניצולי השואה.

גיא הרמתי: מדובר בהנחה בתרופות, העברה לתמיכה בארגונים הפועלים לשיפור מצבם של נכי רדיפות ולפרויקט "והדרת פני זקן" של משרד הגמלאים.

משה גפני: לא הבנתי את הפנייה.

משה גפני: אתם מורידים 1.5 מיליון מתגמולים לנכים, מעבירים את זה לרזרבה.

גיא הרמתי: ומהרזרבה למשרד הגמלאים לצורך פרויקט "והדרת פני זקן".

גיא הרמתי: זה פרויקט של בנות שירות לאומי שמבקרות בבתי הקשישים.

משה גפני: יפה.

משה גפני: מה עושים פה ה-24 מיליון ו-25 מיליון?

גיא הרמתי: 24 מיליון זה לצורך הנחה בתרופות.

משה גפני: ומאיפה אתם לוקחים את זה?

גיא הרמתי: מתקנה של סל השירותים לתקנה אחרת ברשות לניצולי שואה, שממנה משולם הכסף לקופות החולים בעבור ההנחה.

משה גפני: זאת אומרת, משרד האוצר לא נותן פה שום דבר, עד הגרוש לקחתם.

משה גפני: הוא מוריד 25.5 מיליון שקלים מתגמולים של נכי רדיפות הנאצים.

גיא הרמתי: מהסעיף, לא מהתגמולים.

משה גפני: כן, מהסעיף כמובן.

משה גפני: אתם מעבירים מתוך 25.5 מיליון האלה 24 מיליון לתרופות ו-1.5 לבנות השירות הלאומי לפרויקט "והדרת פני זקן".

גיא הרמתי: לא.

גיא הרמתי: כל השינויים הם בתוך סעיף 25, חוץ מה-1.5 מיליון שיוצאים למשרד הגמלאים.

משה גפני: כן, אבל אתם לוקחים את זה מהסעיף של תגמולים לנכי רדיפות הנאצים.

גיא הרמתי: לא, לא, אנחנו לוקחים את זה מסעיף של תקנת סל השירותים, שבה יש 200 מיליון.

גיא הרמתי: מסל השירותים, אחרי החלטה של ועדה, 24 מיליון עוברים לתרופות - - -

משה גפני: אתם מנצלים את זה שאני אומר, שלא בצדק, שלא למדתי את הליבה.

משה גפני: זה לא נכון, למדתי.

משה גפני: זאת אומרת, לא למדתי ליבה אבל למדתי מתמטיקה.

משה גפני: מה אתם עושים עם 1.5, אם אתה אומר שלא לקחתם את זה משם?

גיא הרמתי: 1.5 מיליון כן.

גיא הרמתי: 1.5 מיליון עובר מהרשות לניצולי שואה למשרד הגמלאים לצורך הפרויקט.

משה גפני: אז למה אתה אומר לי לא?

משה גפני: אני שואל אותך שאלה: אתם לקחתם 25.5 מיליון שקלים מהסעיף של תגמולים לנכי רדיפות הנאצים.

גיא הרמתי: לא, השארנו את זה בתוך הסעיף של התגמולים לנכי רדיפות הנאצים.

משה גפני: אתם מורידים 25.5 מיליון מסעיף 25.01.32.

גיא הרמתי: יפה, וזה עובר ל-25.01.31, שזה גם של הרשות לניצולי שואה.

משה גפני: זה 24 מיליון.

גיא הרמתי: כן.

משה גפני: עכשיו הורדתם עוד 1.5 מיליון, ואת זה אתם מעבירים למשרד לאזרחים ותיקים.

גיא הרמתי: בדיוק.

משה גפני: זאת אומרת, האוצר לא נותן פה כסף, זה בתוך הסעיף.

גיא הרמתי: האוצר נתן בתחילת השנה 200 מיליון, ואז הם מחלקים את זה איך שהם רוצים.

משה גפני: בסדר.

משה גפני: חבל שבזבזנו הרבה זמן על העניין.

משה גפני: זאת אומרת, התשובה למה שאמרתי היא כן.

משה גפני: זאת אומרת, האוצר נתן 200 מיליון בתחילת השנה - - -

גיא הרמתי: ועכשיו זו החלוקה של ה-200 מיליון, בהתאם להחלטת הוועדה.

משה גפני: יפה, אז אמרתי שהאוצר הוא משרד טוב.

משה גפני: מי בעד אישור הפניות?

משה גפני: מי נגד?

משה גפני: הצבעה בעד – פה אחד נגד – אין הפניות נתקבלו.

משה גפני: תודה, הפניות אושרו.

גיא הרמתי: חבר הכנסת גפני, אפשר להסביר על הפניות הקודמות?

משה גפני: כן, אני אסיים.

משה גפני: פניות 93–95.

צחי דוד: הפנייה נועדה להעברת 2.5 מיליוני שקלים לפרויקט "עלה נגב", שמתוקצב במשרד הנגב והגליל, וכן להעברת עובדת ממשרד השיכון למשרד הנגב והגליל בהתאם לסיכום בין המשרדים.

ציון פיניאן: זה דיון שלישי, אני חושב.

ציון פיניאן: העובדת הזו כל כך מיוחדת?

משה גפני: מה השם שלה?

משה גפני: אנחנו כבר דנים עליה כמה פעמים.

ציון פיניאן: שלוש פעמים הגיע אלינו הנושא הזה.

ציון פיניאן: אפשר לדעת מה הקרבה שלה לאחד השרים?

צחי דוד: אין שום קרבה.

משה גפני: מאיפה אתה יודע?

משה גפני: בדקת.

צחי דוד: מהתחקיר הביטחוני שעשיתם פה בפעם הקודם.

צחי דוד: מה שקרה זה שהיא עברה בין המשרדים בסוף 2010, ואז תקציב 2011–2012 כבר היה סגור.

צחי דוד: אז היא עברה עוד פעם ב-2011 ועוד פעם ב-2012.

משה גפני: זה מתחיל להיות מעניין, חשבתי לעבור על זה מהר.

משה גפני: העובדת הזאת, שעליה מדובר, היא אותה עובדת שאישרנו בפעם הקודמת או שזו אחרת?

צחי דוד: התשובה היא כן, זו אותה עובדת.

משה גפני: אז למה עכשיו צריך לאשר אותה עוד פעם?

ציון פיניאן: שכר של ראש ממשלה לא מגיע לפה שלוש פעמים, הוא מגיע פעם אחת ונגמר.

ציון פיניאן: היא מגיעה כבר שלוש פעמים.

משה גפני: באמת, זה מעניין.

משה גפני: יש לה קרבה לאחד השרים?

ציון פיניאן: אני חושב שגם אתה לא יודע.

צחי דוד: אני יודע.

צחי דוד: התשובה היא לא.

ציון פיניאן: אז מי היא?

צחי דוד: אם תרצו, אסביר.

משה גפני: אנחנו רוצים.

משה גפני: בבקשה, הבמה לרשותך.

צחי דוד: תודה.

צחי דוד: העובדת עברה במקור בין המשרדים בשלהי שנת 2010.

צחי דוד: באותה תקופה תקציב 2011 ו-2012 כבר היה מונח פה, לא עושים בו שינויים יותר.

צחי דוד: אז פעם אחת העברתם אותה ב-2010, ב-2011 התקציב כבר היה סגור – אנחנו בתקציב דו-שנתי, לא פתחנו את התקציב – אז פעם שלישית, ובתקווה שגם אחרונה, זה היום.

משה גפני: הבנתי.

משה גפני: ואיפה היא עובדת בסופו של דבר?

צחי דוד: פניות הציבור במשרד הנגב והגליל.

ציון פיניאן: עכשיו צריך לשאול את השר סילבן שלום איך הוא קיבל אותה.

ציון פיניאן: טמיר כהן וב-2013 היא תהיה בתוך הבסיס?

צחי דוד: אם ירצה השם.

משה גפני: מי בעד אישור הפניות?

משה גפני: מי נגד?

משה גפני: הצבעה בעד – פה אחד נגד – אין הפניות נתקבלו.

משה גפני: תודה, הפניות אושרו.

משה גפני: פניות מס' 96–97.

אריאל קטן: מדובר על פנייה לתוספת תקציב לתוכניות הבראה במועצות הדתיות.

אריאל קטן: מדובר פה על שלב נוסף, מעבר לכיסוי גירעונות.

אריאל קטן: מדובר פה על עלויות פרישה של עובדים בסך כולל של 6,350,000.

אריאל קטן: אתם בטח רוצים פירוט: עתלית – 62,000; טבריה – 115,000 - - -

משה גפני: רגע, רגע, רצת מהר לפירוט.

משה גפני: לא הסברת.

משה גפני: אנחנו מדברים על 6,350,000 שקל.

משה גפני: זה מיועד עבור מה?

אריאל קטן: במסגרת תוכניות ההבראה במועצות הדתיות עברנו כבר את השלב של כיסוי גירעונות של המועצות הדתיות.

אריאל קטן: לא סיימנו לגמרי, אבל במועצות האלה - - -

משה גפני: הכסף הזה לא מיועד לכיסוי גירעונות?

אריאל קטן: לתוכניות פרישה של עובדים.

אריאל קטן: זאת אומרת, עובדים שפרשו ועכשיו צריך לשלם להם כל מיני עלויות.

משה גפני: או שארגנתם שהם יפרשו, כמו בחיפה, למשל.

ציון פיניאן: פרישה מרצון.

אריאל קטן: כן, זה במסגרת תוכנית הבראה.

משה גפני: כמו בחיפה, שפיטרו עובדים והביאו אחרים.

אריאל קטן: אני לא בקי בפרטים.

משה גפני: אני בקי.

אריאל קטן: אבל רוב הכסף – 3,871,000 שקל – זה עבור חיפה.

משה גפני: עובדים שפרשו – הפירוש הוא שהם פרשו או שאמרו להם לפרוש, הציעו להם.

משה גפני: לא חשוב, אני מבין.

משה גפני: זה לא כיסוי גירעונות, זה פרישה.

משה גפני: אנחנו יכולים לקבל רשימה?

אריאל קטן: אתה רוצה רשימה שמית?

משה גפני: לא שמית, של הרשויות.

אריאל קטן: כן, כן, זה מה שאני נותן לך.

אריאל קטן: עתלית – 62,000.

משה גפני: כמה עובדים?

אריאל קטן: אני לא בקי במספרים האלה.

משה גפני: את זה אני רוצה.

משה גפני: רשימה, לא שמות.

משה גפני: על כמה מדובר.

משה גפני: מה עוד?

אריאל קטן: טבריה – 115,000.

משה גפני: כמה עובדים אתה לא יודע.

אריאל קטן: אני לא בקי בפרטים.

ציון פיניאן: בטבריה יש הרבה - - -

אריאל קטן: חיפה זה עיקר הכסף.

משה גפני: אם זה פנסיה אני לא צריך אפילו את הרשימה, זה לא מעניין אותי.

משה גפני: אנשים הגיעו לגיל הפרישה, פרשו, זה בסדר גמור.

משה גפני: הוא לא מדבר על זה, על זה הוא לא צריך אישור שלנו.

משה גפני: הוא מדבר על עובדים שפרשו במסגרת תוכנית ההבראה.

ציון פיניאן: או הופרשו.

משה גפני: בדיוק.

משה גפני: באו לעובד בטבריה ואמרו לו: תשמע, כדאי לך לפרוש.

משה גפני: ניתן לך פיצויים, ניתן לך תנאי פרישה.

משה גפני: זה משהו אחר לגמרי, הוא רוצה תוספת כסף.

משה גפני: אני צודק?

אריאל קטן: כן.

אריאל קטן: בכל המועצות האלה יש גם חשבים מלווים, לוודא שהכסף באמת מגיע אך ורק למטרות האלה.

אריאל קטן: חיפה, זה עיקר הכסף – 3,871,000 שקל.

משה גפני: טוב, תביא לי רשימה.

פניה קירשנבאום: כבוד היושב ראש, אני לא רוצה לעכב פה את נציג משרד הקליטה, אבל דיברנו עכשיו.

פניה קירשנבאום: אתה צדקת ואני טעיתי.

פניה קירשנבאום: היתה החלטה של הממשלה שהגדירה בדיוק לאילו תושבים, ותושבים חוזרים מטעם דת – אין להם את ההטבה הזאת.

פניה קירשנבאום: אבל משרד הקליטה, אין ביכולתו לעשות משהו.

משה גפני: בסדר, אני אסיר את הרביזיה.

משה גפני: אני רוצה לדבר.

פניה קירשנבאום: אתם צריכים להכין הצעת מחליטים לממשלה לשנות את הצעת החוק.

משה גפני: או להחליף את הממשלה.

משה גפני: זה לא היה קורה בממשלת קדימה.

ציון פיניאן: הרב גפני, אולי נאשר את המועצות ואתה תגיש רביזיה.

משה גפני: בסדר.

משה גפני: אני מקבל את ההצעה הזאת: נאשר ואני אגיש רביזיה.

משה גפני: אני רוצה רשימה.

משה גפני: מי בעד אישור הפניות?

משה גפני: מי נגד?

משה גפני: הצבעה בעד – פה אחד נגד – אין הפניות נתקבלו.

משה גפני: תודה, הפניות אושרו.

משה גפני: אני מגיש רביזיה, אני רוצה רשימה.

משה גפני: פניות 98–101.

זהבה גלאון: אדוני, אני מוטרדת.

זהבה גלאון: מה הקשר בין קק"ל להעברה לחברה להתיישבות?

משה גפני: מי מסביר את הפנייה?

שלומית נקש: אני מהחטיבה להתיישבות.

שלומית נקש: יש לנו כאן כמה נושאים, אתחיל במה שחברת הכנסת גלאון אמרה.

משה גפני: לא, לא, תתחילי לפי הסדר.

משה גפני: 8 מיליון למענקי מו"פ במרחב צפון.

שלומית נקש: כן, זה למכון לחקר הגולן.

שלומית נקש: זה תקציב שקיבלנו בשנה שעברה בהרשאה ועכשיו אנחנו מקבלים את המזומן.

משה גפני: למי זה הולך?

שלומית נקש: למכון לחקר הגולן.

משה גפני: איפה זה נמצא?

שלומית נקש: בקצרין.

משה גפני: הלאה – 7,600,000.

שלומית נקש: זה תשתיות התיישבותיות במרחב מרכז: בבנימין, בשומרון ובבקעה.

שלומית נקש: חלק מזה, 3 מיליון, זה מקק"ל.

שלומית נקש: זה השתתפות של קק"ל בחטיבה להתיישבות.

שלומית נקש: כלומר, קק"ל נותנת לנו 3 מיליון שקלים, אנחנו שמים מתקציבנו 3 מיליון שקל וביחד מאגמים 6 מיליון לביצוע התשתיות.

זהבה גלאון: למה קק"ל מעורבת בתקציב של החטיבה להתיישבות?

משה גפני: אל תשאלי אותי, אני לא יודע.

משה גפני: שואלת חברת הכנסת גלאון לגבי הקק"ל, מה קק"ל מממנת פה.

שלומית נקש: קק"ל רוצה שהחטיבה להתיישבות תעשה את הפעולות התשתיתיות ביהודה ושומרון.

פניה קירשנבאום: הם מזמינים אצלם שירות מכיוון שהחטיבה להתיישבות היא קבלן מבצע ויש לה את הכלים ואת האנשים.

פניה קירשנבאום: החטיבה מבצעת עבודות עבור הקק"ל.

שלומית נקש: הקק"ל מעבירה לנו את הכסף, אנחנו מבצעים את העבודה.

משה גפני: לא הבנתי.

משה גפני: פאינה - - -

פניה קירשנבאום: החטיבה להתיישבות מבצעת הרבה עבודות משנה.

פניה קירשנבאום: למשל, חידושי כפר.

פניה קירשנבאום: היו במשרד החקלאות 100 מיליון?

פניה קירשנבאום: גם שם החטיבה ביצעה, ביישובים ותיקים שעשו חידוש.

פניה קירשנבאום: אותו דבר כאן – קק"ל רוצה לבצע פיתוח תשתיות, אין לה קבלנים.

פניה קירשנבאום: החטיבה פטורה אצלם מהמכרז והם עושים עבורם עבודות בהתיישבות.

זהבה גלאון: החטיבה להתיישבות היא קבלן ביצוע של גורמים - - -

פניה קירשנבאום: - - בממשלה.

זהבה גלאון: אבל הקק"ל היא לא חלק מהממשלה.

זהבה גלאון: החטיבה להתיישבות היא קבלן ביצוע של גורמים בממשלה, לצרכים שתואמים את השקפתי או לא, זה לא רלוונטי.

זהבה גלאון: אבל מה עניין שמיטה להר סיני, אדוני?

ציון פיניאן: אם לא היה הר סיני לא היתה שמיטה.

פניה קירשנבאום: אנחנו לא קובעים לקק"ל.

פניה קירשנבאום: קק"ל זה לא גוף שאנחנו מבקרים או מחוקקים עבורו.

פניה קירשנבאום: אם קק"ל מזמינה, אנחנו ככנסת לא יכולים להתערב.

פניה קירשנבאום: תלכי לנציגים שלך בקק"ל ותשאלי.

זהבה גלאון: הנציגים שלי בקק"ל אני אטפל בהם, אבל למה אנחנו צריכים - - -

משה גפני: מה זה הכסף הזה?

ציון פיניאן: למשל, רוצים לסלול כביש גישה ליער צבי בטבריה, אז המחלקה להתיישבות מבצעת את זה.

משה גפני: ומאיזה כסף זה מגיע?

ציון פיניאן: מקק"ל.

משה גפני: הבנתי.

זהבה גלאון: תאר לך ש"שלום עכשיו" היו קבלן ביצוע של משרד החינוך, ואתה מעביר את הכסף.

פניה קירשנבאום: אבל "שלום עכשיו" זה לא גוף ממשלתי.

משה גפני: עכשיו הבנתי.

משה גפני: כששאלת את השאלה עשיתי לעצמי מהר חשבון, כי זה דבר שהוא באמת קצת משונה.

משה גפני: התשובה היא שבעצם ההעברה כאן אנחנו לא מביאים מתקציב המדינה כסף, אנחנו מעבירים - -

זהבה גלאון: - מתקציב קק"ל, הבנתי את זה.

זהבה גלאון: אבל מה פתאום אנחנו מעבירים מתקציב קק"ל?

משה גפני: זו השאלה העקרונית, בסדר.

משה גפני: מי בעד אישור הפניות?

משה גפני: מי נגד?

משה גפני: הצבעה בעד – רוב נגד – 1 הפניות נתקבלו.

משה גפני: תודה, הפניות אושרו.

זהבה גלאון: אני מבקשת רביזיה, התייעצות עם היועץ המשפטי של הכנסת שיגיד אם יש לנו סמכות, כוועדת כספים - - -

משה גפני: בסדר, אבל תעשי את זה היום.

משה גפני: תודה רבה.

משה גפני: אגב, אפשר להפסיק רגע את הפרוטוקול?

משה גפני: פניות 102–103 – "סופת חול".

אנסטסיה סורקינה: הפנייה נועדה לתגבר את תוכנית "סופת חול".

אנסטסיה סורקינה: זו תוכנית רב-שנתית, מ-2009 עד 2013, לטובת רכש מסכות מגן וכל הציוד שקשור לזה.

משה גפני: מה עם הכסף הנוסף, כדי להגיע למאה אחוז מהאוכלוסייה?

אנסטסיה סורקינה: צריכים לדון בזה ולהחליט.

משה גפני: היה לנו פה דיון, היה פה סגן שר הבריאות יחד עם השר לפיקוד העורף.

משה גפני: היה מדובר על זירוז ההליך בעניין הזה.

אנסטסיה סורקינה: קודם כול, גם 80 המיליון האלה יעלו את אחוז הכשירות, בערך ב-7%.

משה גפני: זאת אומרת, היום אנחנו ב-60% וזה יהיה 67%?

אנסטסיה סורקינה: אני לא רוצה להתחייב, אבל כן.

אנסטסיה סורקינה: זה אמור להיות בין 5% ל-7%.

משה גפני: זה ערכות מגן חדשות, לא אלה שכבר סופקו.

אנסטסיה סורקינה: נכון, חדשות.

אנסטסיה סורקינה: היו"ר משה גפני: טוב.

אנסטסיה סורקינה: מי בעד אישור הפניות?

אנסטסיה סורקינה: מי נגד?

אנסטסיה סורקינה: הצבעה בעד – פה אחד נגד – אין הפניות נתקבלו.

משה גפני: הפניות אושרו.

משה גפני: אנחנו חוזרים לפניה 68, לגבי קמחא דפסחא.

גיא הרמתי: הסיכום התקציבי הוא תוספת של 5 מיליון מעבר למה שקיים היום למשרד הרווחה לנושא של ביטחון תזונתי.

גיא הרמתי: משרד הרווחה תומך בעמותות שמחלקות מזון לקראת חג הפסח.

משה גפני: איך מחלקים את זה?

גיא הרמתי: העמותה מחלקת לנזקקים עצמם ומשרד הרווחה, לפי קריטריונים, תומך בעמותה.

משה גפני: איפה ה-5 מיליון הנוספים?

גיא הרמתי: אלה ה-5 הנוספים.

משה גפני: איפה ה-5 מיליון הקודמים?

משה גפני: למה הם הולכים?

גיא הרמתי: בתוך תקציב משרד הרווחה, במיזם ביטחון תזונתי.

ציון פיניאן: זה היה 5 מיליון פלוס 5 מיליון.

ציון פיניאן: בה-5 הנותנים לקחו 2.5 שנעלמו ו-2.5 לא יודעים איפה הם.

משה גפני: כמה מקבלת כל משפחה נזקקת?

גיא הרמתי: את זה אני לא יכול לדעת.

משה גפני: מי בעד אישור הפנייה?

משה גפני: מי נגד?

משה גפני: הצבעה בעד – פה אחד נגד – אין הפניות נתקבלו.

משה גפני: הפנייה אושרה.

משה גפני: נעבור לפנייה מס' 70.

משה גפני: כמה גנים בוטניים יש?

גיא הרמתי: מדובר בחמישה גנים בוטניים אוניברסיטאיים, והתמיכה היא בהתאם לחוק הגנים הבוטניים מ-2006.

גיא הרמתי: סך כל התמיכה פה היא 2 מיליון שקלים.

משה גפני: כתוב 11,761,000.

גיא הרמתי: זה לפעולות אחרות נוספות.

משה גפני: למה אתם מכניסים את זה בצורה כזאת – תמיכה בגנים הבוטניים ופעילות הדברה מרוכזת.

גיא הרמתי: זה בהרבה תקנות נפרדות.

גיא הרמתי: עיקר הפעילות היא גנים בוטניים והדברה מרוכזת.

משה גפני: מה הסעיפים האחרים?

גיא הרמתי: הדברה מרוכזת זה שמשרד החקלאות מדביר ממטוסים.

משה גפני: מה זה ה-7 מיליון?

גיא הרמתי: מרכזי מו"פ אזוריים, שמפתחים זנים לחקלאות.

משה גפני: 10 מיליון?

גיא הרמתי: לפיתוח מערכות מים כדי לחסוך מים, כמו השבת מי קולחין ופעולות ניקוז.

משה גפני: אוקיי.

משה גפני: מי בעד אישור הפנייה?

משה גפני: מי נגד?

משה גפני: הצבעה בעד – פה אחד נגד – אין הפניות נתקבלו.

משה גפני: תודה, הפנייה אושרה.

משה גפני: יש לנו עוד משהו?

אנסטסיה סורקינה: כן, הפנייה שלי – 89–90.

משה גפני: יש לי בקשה, אני פונה לכולכם – אתם צריכים לבוא יותר מוכנים.

משה גפני: לא נעים לנו, אתם באים ואנחנו רוצים להעביר דברים ולא יכולים.

משה גפני: בסדר, מערך הכבאות.

אנסטסיה סורקינה: מערך הכבאות בפיקוד העורף.

אנסטסיה סורקינה: כמו שאמרתי, הכסף מיועד להכשרה של המילואימניקים ולקניית כבאיות וציוד אחר.

אנסטסיה סורקינה: כל הפרויקט הזה נעשה בשיתוף מלא עם המערך הרגיל של הכבאות.

אנסטסיה סורקינה: זה אומר שהחודש הם יוצאים למכרז של קנייה של עד 20 כבאיות חדשות.

אנסטסיה סורקינה: הכבאיות האלה יועברו - - -

משה גפני: הפרטים האלה פחות מעניינים.

משה גפני: השאלה שלנו היתה על המערך.

משה גפני: איך המערך בנוי מבחינה ארגונית?

משה גפני: יש את המשרד לביטחון הפנים, שהוא מרכז של כל העניין הזה.

משה גפני: בסדר, שם יש כבאיות וציוד.

משה גפני: איך נכנסות פתאום כבאיות לפיקוד העורף?

משה גפני: אם את אומרת הכשרה, אז אני מבין – זה מילואים וזה פיקוד העורף – אבל הציוד נמצא במשרד לביטחון הפנים.

משה גפני: למה את מבקשת העברה של 25 מיליון שקלים לרכישת ציוד לפיקוד העורף?

אנסטסיה סורקינה: כי ייקנה גם ציוד לפיקוד העורף, שישמש בעת רגיעה את המערך הרגיל – בגלל זה אני אומרת שזה נעשה בשיתוף פעולה מלא – ובעת חירום - - -

משה גפני: למה?

משה גפני: תסבירי לי למה.

משה גפני: הרי מה שאת אומרת זה בסדר – קונים את הכבאיות למשרד לביטחון פנים, משתמשים בו ברגיעה במשרד לביטחון פנים, הוא המשרד הייעודי, ובעת חירום המשרד לביטחון פנים יביא למילואימניקים כבאיות.

משה גפני: למה זה ניתן לפיקוד העורף?

אנסטסיה סורקינה: אני לא יודעת למה נעשתה החלוקה הזאת.

אנסטסיה סורקינה: אני יודעת למה זה משמש ואני יודעת איך זה יעבוד.

משה גפני: מה אני צריך לעשות עכשיו?

משה גפני: זה נראה החלטה ארגונית לא לעניין.

משה גפני: הרי מה שאמרת עכשיו זה דבר נכון, זה מה שחשבנו שצריך להיות.

משה גפני: הציוד בזמן רגיעה מופעל על-ידי המשרד לביטחון פנים – מצוין.

משה גפני: אז למה צריך לתאם את זה?

משה גפני: למה צריך לקנות את הציוד לפיקוד העורף?

משה גפני: מה שפיקוד העורף תורם לעניין של מערך הכבאות זה את אנשי המילואים.

משה גפני: יפה.

משה גפני: אז נותנים לו הכשרה לאנשי המילואים, זה בסדר גמור.

משה גפני: מאיפה יהיה לו ציוד, כשיש שעת חירום ומביאים את המילואימניקים?

משה גפני: מהמשרד לביטחון פנים.

אנסטסיה סורקינה: אני יכולה לחשוב על זה שזה הסדרת שני המערכים.

משה גפני: טוב.

משה גפני: מי בעד אישור הפניות?

משה גפני: מי נגד?

משה גפני: הצבעה בעד – פה אחד נגד – אין הפניות נתקבלו.

משה גפני: הפניות אושרו.

משה גפני: אני מגיש רביזיה, אני רוצה תשובה לשאלה הזאת.

משה גפני: זה התפקיד שלנו, אנחנו צריכים לפקח על העבודה הזאת.

משה גפני: מישהו שגה בהחלטה הזאת.

משה גפני: אלא אם כן היתה פה, אולי, חלוקה פוליטית בין ישראל ביתנו לסיעת עצמאות – הוא יקבל כך וכך כבאיות וההוא יקבל כך וכך כבאיות, מה שכנראה לא נכון, אבל זו החלטה חסרת היגיון.

משה גפני: הגשתי רביזיה, אני מבקש שתיתני לי תשובה או מישהו מוסמך מהמשרד לביטחון פנים או מהמשרד לפיקוד העורף ייתן לי תשובה.

אנסטסיה סורקינה: בסדר.

אנסטסיה סורקינה: תודה רבה, הישיבה נעולה.